Veljavna dokazila o poreklu za izdelke s poreklom iz Gane pri uvozu v EU od 20. avgusta 2023 dalje

Vmesni sporazum o gospodarskem partnerstvu med Gano na eni strani ter Evropsko skupnostjo in njenimi državami članicami na drugi strani je bil objavljen v [Uradnem listu EU L 287](https://eur-lex.europa.eu/legal-content/SL/TXT/?uri=uriserv:OJ.L_.2016.287.01.0003.01.SLV&toc=OJ:L:2016:287:TOC), z dne 21. 10. 2016. Navedeni sporazum ne vsebuje pravil o poreklu blaga. V [Uradnem listu EU L 350](https://eur-lex.europa.eu/legal-content/SL/TXT/?uri=uriserv%3AOJ.L_.2020.350.01.0001.01.SLV&toc=OJ%3AL%3A2020%3A350%3ATOC), z dne 21. 10. 2020, je bil objavljen Sklep št. 1/2020 Odbora SGP, ustanovljenega z Vmesnim sporazumom o gospodarskem partnerstvu med Gano na eni strani ter Evropsko skupnostjo in njenimi državami članicami na drugi strani, z dne 20. avgusta 2020, o sprejetju Protokola št. 1 o opredelitvi pojma »izdelki s poreklom« in načinih upravnega sodelovanja. Protokol št. 1 o opredelitvi pojma »izdelki s poreklom« in načinih upravnega sodelovanja (v nadaljnjem besedilu: Protokol št. 1) je v Prilogi Sklepa št. 1/2020 Odbora SGP. Protokol št. 1 je začel veljati 20. avgusta 2020, kar pomeni, da se od navedenega datuma dalje tako za izvoz iz EU v Gano kot tudi za izvoz iz Gane v EU uporabljajo pravila o poreklu iz navedenega Protokola št. 1.

V skladu s Protokolom št. 1 je veljavno dokazilo o poreklu izjava o poreklu, ki jo za izdelke s poreklom iz EU in ob izvozu iz EU v Gano lahko v EU sestavi izvoznik, registriran v skladu z notranjo zakonodajo Evropske unije ali kateri koli izvoznik za vsako pošiljko, ki jo sestavlja en ali več tovorkov, ki vsebujejo izdelke s poreklom, katerih skupna vrednost ne presega 6 000 EUR. Navedeno pomeni, da se za izvoz iz EU v Gano od začetka veljavnosti Protokola št. 1, to je od 20. avgusta 2020 dalje, uporablja sistem REX.

Dne 12. 7. 2023 je bilo v [Uradnem listu EU C 245](https://eur-lex.europa.eu/legal-content/SL/TXT/?uri=uriserv%3AOJ.C_.2023.245.01.0006.01.SLV&toc=OJ%3AC%3A2023%3A245%3ATOC) objavljeno obvestilo o veljavnih dokazilih o poreklu za izdelke s poreklom iz Gane pri uvozu v EU od 20. avgusta 2023 dalje na podlagi vmesnega sporazuma o gospodarskem partnerstvu med EU in Gano. Izdelki s poreklom iz Gane so od 20. avgusta 2023 dalje ob uvozu v EU upravičeni do preferencialne tarifne obravnave na podlagi vmesnega sporazuma o gospodarskem partnerstvu samo ob predložitvi izjave o poreklu, ki jo sestavi izvoznik iz Gane, registriran v skladu z ustreznimi določbami ganske zakonodaje ali kateri koli izvoznik iz Gane, če skupna vrednost izdelkov s poreklom v pošiljki ne presega 6 000 EUR. Od 20. avgusta 2023 dalje se odstavka 2(a) in (b) člena 17 ne uporabljata več za uvoz iz Gane v EU. Zato od 20. avgusta 2023 dalje potrdila o gibanju blaga EUR.1, izdana v Gani, in izjave o poreklu, ki jih sestavijo pooblaščeni izvozniki iz Gane po zadevnem datumu, ne veljajo več za uveljavljanje preferencialne tarifne obravnave na podlagi vmesnega sporazuma o gospodarskem partnerstvu in uvozu iz Gane v EU.

V Protokolu št. 1 ni prehodnih določb v zvezi z dokazili o poreklu, ki so bila izdana ali sestavljena pred 20. avgustom 2023 v Gani. Evropska komisija meni, da se izjemoma potrdil o gibanju blaga EUR.1, izdanih v Gani, in izjav o poreklu, ki so jih sestavili pooblaščeni izvozniki iz Gane pred 20. avgustom 2023 in so predložena(-e) ob uvozu v EU po tem datumu v okviru 3-mesečnega prehodnega obdobja, ne bi smelo zavrniti, saj so ta dokazila o poreklu izdana / sestavljena v skladu s postopki, veljavnimi na dan izdaje oziroma sestave teh dokazil o poreklu.

Evropska komisija zato predlaga naslednje izjeme za dokazila o poreklu, izdana oziroma sestavljena *pred 20. avgustom 2023* v Gani, na podlagi katerih se v EU zahteva preferencialna tarifna obravnava ob uvozu iz Gane, ki bodo predložena v EU do vključno 19. novembra 2023:

* izdelki, ki se sproščajo v prosti promet, so lahko upravičeni do preferencialne tarifne obravnave, razen če obstajajo drugi razlogi, da se preferencialna tarifna obravnava ne more odobriti, ob upoštevanju morebitnih ukrepov zavarovanja (to je zavarovanje, ki krije razliko med MFN in preferencialno dajatvijo), in
* od uvoznikov je treba zahtevati, da v roku treh mesecev od datuma zahtevka za preferencialno tarifno obravnavo pridobijo izjavo o poreklu, veljavno od 20. avgusta 2023 dalje, ki nadomešča predloženo dokazilo o poreklu.

Če do izteka navedenega trimesečnega obdobja ni predložena veljavna izjava o poreklu, se preferencialna tarifna obravnava zavrne.